**Labās prakses piemēri no Ziemeļvalstu pieredzes**

Latvijas audžuģimeņu biedrības vadītāja Ilze Golvere

Latvijas Audžuģimeņu biedrība pastāv jau 18 gadus, biedrības mērķis ir veicināt un atbalstīt bāreņu vai bez vecāku gādības palikušo bērnu audzināšanu ģimenē. Savā darbības laikā LAB ir ņēmusi dalību dažādos vietēja mēroga un arī starptautiskos projektos kā sadarbības partneris un arī pati īstenojusi daudzus projektus. Viens no pēdējiem projektiem ar Ziemeļu ministru padomes biroja atbalstu bija projekts „Ilgtermiņa atbalsta sistēmas attīstība audžuvecākiem un aizbildņiem- drošais pamats bērnu attīstībai„ Šī projekta laikā bija iespēja iepazīt somu un norvēģu bērnu ārpusģimenes aprūpes sistēmu un pieredzi. Mēs gribētu dalīties ar pieredzi, kas priekš mums likās ļoti interesanti un kurai nav alternatīvas Latvijā.

**Norvēģijā** iepazināmies ar nevalstisko organizāciju Linnea, kas sniedz atbalstu audžuģimenēm un audžubērniem. Linnea strādā ar bērniem un jauniešiem, kuriem ir nepieciešams īpašs un pastiprināts atbalsts, ko parasta audžuģimene nespēj nodrošināt. Līdz ar to, Linnea apvieno un strādā pie audžuģimeņu sagatavošanas, pastāvīgi atlasa un apmāca savas audžuģimenes, uzsverot, ka viņu ģimenes ir augsta līmeņa. Viņi ir:

* Bērna aprūpes eksperti
* Ar augstu tolerances līmeni (biežu vilšanos gadījumos)
* Spēju iejusties bērna pasaulē un viņa domāšanas veidā

Pieredze ir pierādījusi, ka audžuģimenes sagatavotībai un atbalstam, ko viņi saņem, ir izšķiroša nozīme, lai noteiktu, vai problemātiskā bērna ievietošana šajā ģimenē ir veiksmīga.

Linnea īpaši apmācītās audžuģimenes pieņem:

* Bērnus ar īpašām vajadzībām;
* Bērnus, kuri ir pieredzējuši vardarbību, ir alkohola/ narkotiku atkarība, ir psihiski traucējumi, kā arī pieredzējuši smagu nolaidību un ļaunprātīgu izmantošanu.
* Bērnus, kuriem ir grūtības adaptēties audžuģimenēs;
* Bērnus, kuriem ir nepieciešama kontaktu uzturēšana ar savu bioloģisko ģimeni.

Linnea redzeslokā ir 24 audžuģimenes, kurās ir izvietoti 30 audžubērni.

Linnea strādā 9 sociālie darbinieki un 3 administratīvā personāla darbinieki., kuri koordinē un pārrauga šo darbību. Sociālie darbinieki regulāri tiekas ar ģimenēm un galvenais noteikums ir pastāvīgs kontakts starp Linnea un audžuģimeni. Linnea saņem finansējumu no valsts un maksā saviem darbiniekiem un audžuģimenēm darba algu. Šīm ģimenēm ir augstāks atalgojums nekā parastām audžuģimenēm.

Linnea darbs ir balstīts uz:

* Drošā pamata modeli
* Reflektējošās grupas modeli

Teorētiskā bāze tiek pamatota uz sistēmteoriju un piesaistes teoriju. Speciālistiem , kuri strādā  bērnu tiesību jomā  būtu obligāti jāzina šīs 2  teorijas, lai veidotu drošu pamatu mūsu bērniem un bezatbildīgi nepārvietotu bērnus  vienas vietas uz otru, bet lai pieņemot lēmumus pārdomātu, kādu iespaidu tas atstāj un kādas sekas tas nesīs šī bērna attīstībā

Norvēģu kolēģu secinājums ir tāds:

“Pieredze rāda, ka audžuģimenes kvalitātēm kombinācijā ar tai sniegto atbalstu, ir izšķirīga nozīme, nosakot, vai kāda bērna ievietošana ģimenē ir veiksmīga.”

Arī Latvijā mums būtu nepieciešamas specializētas profesionālas īpaši sagatavotas audžuģimenes, kuras strādātu tieši ar tiem bērniem, kurus savā aprūpē nav gatavas uzņemt ne audžuģimenes, ne aizbildņi un lai šie bērni nenonāktu bērnu namos. Raugoties uz norvēģu pieredzi, šie problemātiskie bērni var iekļauties sabiedrībā tikai iegūstot pieredzi caur ģimeni.

**Somijā** vērā ņemama ir Somu audžuģimeņu federācijas aktivitātes un nozīme. Federācijas funkcijas - sniedz konsultācijas audžuvecākiem, audžubērniem, sociālajiem darbiniekiem un citiem profesionāļiem, organizē izglītojošus un atpūtas pasākumus, u.c.

Viens no interesantākajiem pasākumiem ir mentoru programma audžuģimenēm;

Mentori ir pieredzējuši audžuvecāki, daloties ar pieredzi un zināšanām, kas palīdz jaunajām audžuģimenēm. Mentori pamatā balstās uz abpusēju uzticēšanos un regulāru sadarbību, un mentori tiek novērtēti kā būtisks resurss bērnu alternatīvās aprūpes sistēmā.

Sociālie dienesti Somijā sadarbojas ar audžuģimeņu biedrībām, neuztver viņus kā konkurentus, bet gan kā ekspertus, kuru viedokļi tiek uzklausīti un ņemti vērā.

Finansējums:

-50% no azartspēļu asociācijas; kas bija ļoti pārsteidzošs fakts, jo nekas līdzīgs pie mums nav dzirdēts,

* pārējais no projektiem, biedru naudām un ziedojumiem

Somi ļoti lepojas ar to, ka neviens no Somijas bērniem netiek adoptēts uz citām valstīm. (somu iedzīvotāju skaits ir apmērām 5 miljoni), kas ir pretstats mūsu mazās Latvijas situācijai, kad  pēdējā laikā pieaug tendence mūsu bērnus nodod ārzemju adopcijā.

Abas šīs valstis izmanto un ir adaptējušas savās valstīs sākotnēji ASV izstrādātu apmācību un atbalsta programmu PRIDE - uz kompetencēm balstītu audžuvecāku novērtējuma, atlases, apmācību un atbalsta sistēmu.

Kā pozitīva iezīme Latvijā ir mūsu Valsts prezidenta attieksme atbalstot ģimenisku aprūpi katram bērnam.